钦定古今图书集成/理学汇编/学行典/第113卷 > 真西山文集 > 《闻过则勿惮改》
## 钦定古今图书集成/理学汇编/学行典/第113卷 > 真西山文集 > 《闻过则勿惮改》

过，虽圣贤不能无，盖过者，过误之谓也，知其为过而
速改，则无过矣。故《论语》曰：“过而不改，是谓过矣。”《左传云：“人谁无过？过而能改，善莫大焉。”子贡曰：“君子之过，
如日月之食焉。过也，人皆见之；更也，人皆仰之。”《孟子》
曰：“古之君子，过则改之；今之君子，过则顺之。”成、汤之
圣，犹且改过不吝；颜子之贤，犹曰不贰过。以此可见，
虽圣贤必以改过为贵。若知其为过，不肯速改，则是
文过遂非，而流于恶矣。盖无心而误，则谓之过，有心
而为，则谓之恶，不待别为不善，方谓之恶。只知过不
改，是有心，便谓之恶。《易》曰：“风雷益。”君子以见善则迁，
有过则改。天下之至迅疾者，莫如风雷，故圣人以此
为迁善改过之象。此即过勿惮改之意也。